Hele 60 trafikanter røg tirsdag i færdselsfælden, da Nordjyllands Politis færdselsafdeling foretog razzia i og omkring Frederikshavn.

Hele ni knallertkørere blev standset og sigtet for at køre i spirituspåvirket tilstand, mens to bilister havde sat sig bag rattet med en for høj promille i blodet. Dertil kommer at en bilist og en knallertkører kørte selv om, de var tydeligt påvirkede af enten narko eller medicin. Nordjyllands Politis afdeling standsede desuden 14 ulovlige knallerter, hvoraf de to af dem blev konfiskeret, ligesom en bilist fik konfiskeret sin bil, da han nu blev standset tredje gang uden kørekort. Der blev i løbet af tirsdagen skrevet 60 rapporter fra politiets side til trafikanter, der på en eller anden måde ikke overholdt færdselsreglerne og lovgivningen. Politiet standsede i alt 525 køretøjer.